Breithníodh roinnt roghanna beartais, idir reachtach agus neamhreachtach. Coinníodh na roghanna beartais seo ionas go ndéanfaí measúnú cuimsitheach orthu: 1.An cás bonnlíne – Rogha Chomhoibríoch – glactar leis go leanfar den chur chuige atá ann faoi láthair maidir le hacmhainneachtaí cibearshlándála tionsclaíocha agus teicneolaíocha a fhorbairt san Aontas trí thacaíocht a thabhairt do thaighde agus nuálaíocht agus do shásraí comhoibrithe gaolmhara faoin gClár Fís Eorpach; 2.Rogha 1: Líonra Inniúlachta Cibearshlándála a bhfuil Lárionad Eorpach um Inniúlachtaí Taighde, Teicneolaíochta agus Tionsclaíocha Cibearshlándála ag gabháil leis ag a mbeidh an chumhacht bearta a dhéanamh chun tacú le teicneolaíochtaí tionsclaíocha agus i réimse an taighde agus na nuálaíochta; 3.Rogha 2: Líonra Inniúlachta Cibearshlándála a bhfuil Lárionad Inniúlachta um an Taighde Cibearshlándála ag gabháil leis agus atá teoranta do ghníomhaíochtaí taighde agus nuálaíochta; Ar na roghanna a caitheadh i dtraipisí ar chéim luath bhí 1) Gan aon ghníomh a dhéanamh; 2) Líonra d'ionaid inniúlachta atá ann cheana, agus é sin amháin; agus 3) Gníomhaireacht atá ann cheana a úsáid (ENISA, REA nó INEA). De bhrí go bhfuil an Coimisiún tiomanta cheana féin don tionscnamh seo agus i bhfianaise an róil thábhachtaigh a bheidh ag na Ballstáit i gcur chun cinn an tionscnaimh, de réir na mionanailíse a rinneadh is é a raon feidhme mar a léirítear é ina mbonn dlí an príomh-idirdhealú atá idir an dá rogha beartais: dhéanfadh eintiteas bunaithe ar Airteagal 187 CFAE, agus air sin amháin (Rogha 2) an tionscnamh a theorannú do réimse an taighde agus na nuálaíochta, agus thuigfí uaidh sin de ghnáth go bhfaighfí ranníocaíocht airgeadais ó ghníomhaithe príobháideacha. Eintiteas bunaithe ar bhonn dlí dúbailte – Airteagal 187 CFAE agus Airteagal 173 CFAE (Rogha 1) – ar an taobh eile, chiallódh sin go mbeadh, inter alia, sainordú níos leithne ann lena gcumhdófaí chomh maith cur in úsáid agus tacaíocht thionsclaíoch agus sineirgíochtaí níos láidre leis an gcibearchosaint. Thabharfaí leis sin ról níos tábhachtaí do na Ballstáit, bíodh sé ó thaobh an róil a bheidh ag gach Ballstát sa rialachas agus, ina theannta sin, a ról mar sholáthraí a d'fhéadfadh teicneolaíocht cibearshlándála a chur ar fáil. Léiríodh leis an anailís gurbh í Rogha 1 is oiriúnaí le cuspóirí an tionscnaimh a chomhlíonadh agus, san am céanna, an tionchar eacnamaíoch, sochaíoch agus comhshaoil is airde a bheith aige agus leasanna an Aontais a choimirciú. Ar na príomhargóintí atá i bhfách leis an rogha sin, tá an tsolúbthacht lena dtugtar deis samhlacha comhair éagsúla a bheith ann lena núsáid ag an bpobal agus ag an líonra de lárionaid inniúlachta chun an leas is fearr a bhaint as an eolas agus na hacmhainní atá ann faoi láthair; an cumas an comhar idir na geallsealbhóirí príobháideacha agus poiblí ó na hearnálacha ábhartha uile, lena náirítear an chosaint, a struchtúrú; an cumas fíorbheartas cibearshlándála tionsclaíoch a fhorbairt trí thacaíocht a thabhairt do ghníomhaíochtaí a bhaineann ní hamháin le taighde agus forbairt ach leis an gcur in úsáid ar an margadh freisin. Ar deireadh, rud atá tábhachtach freisin, le Rogha 1 is féidir an comhleanúnachas a mhéadú trí ghníomhú mar shásra cur chun feidhme do chistiú cibearshlándála ón gClár don Eoraip Dhigiteach agus ón gClár Fís Eorpach, agus trí fheabhas a chur ar shineirgíochtaí idir na gnéithe sibhialta agus cosanta den chibearshlándáil i dtaca leis an gCiste Eorpach Cosanta.